Title: ประกาศนายทะเบียนพรรคการเมือง เรื่อง วิธีรายงานทะเบียนสมาชิกพรรคการเมืองที่ประสงค์ยืนยันการเป็นสมาชิกพรรคการเมืองต่อไป

ประกาศนายทะเบียนพรรคการเมือง

ประกาศนายทะเบียนพรรคการเมือง
เรื่อง
วิธีรายงานทะเบียนสมาชิกพรรคการเมือง
ที่ประสงค์ยืนยันการเป็นสมาชิกพรรคการเมืองต่อไป[๑]

ด้วยหัวหน้าคณะรักษาความสงบแห่งชาติได้มีคำสั่ง
ที่ ๕๓/๒๕๖๐ เรื่อง การดำเนินการตามกฎหมายประกอบรัฐธรรมนูญว่าด้วยพรรคการเมือง
ลงวันที่ ๒๒ ธันวาคม พุทธศักราช ๒๕๖๐ ข้อ ๑ ให้ยกเลิกมาตรา ๑๔๐
แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ. ๒๕๖๐
และให้แก้ไขเพิ่มเติมมาตรา ๑๔๐
แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ. ๒๕๖๐ ใหม่
โดยกำหนดให้พรรคการเมืองที่จัดตั้งหรือเป็นพรรคการเมืองตามพระราชบัญญัติประกอบรัฐธรรมนูญว่าด้วยพรรคการเมือง
พ.ศ. ๒๕๕๐ และที่ยังดำรงอยู่ก่อนวันที่พระราชบัญญัติประกอบรัฐธรรมนูญใช้บังคับ
เป็นพรรคการเมืองตามพระราชบัญญัติประกอบรัฐธรรมนูญนี้
และให้คณะกรรมการบริหารพรรคการเมืองดังกล่าวที่ดำรงตำแหน่งอยู่ในวันก่อนวันที่พระราชบัญญัติประกอบรัฐธรรมนูญนี้ใช้บังคับซึ่งมีคุณสมบัติและไม่มีลักษณะต้องห้ามตามมาตรา
๒๔ เป็นสมาชิก และยังคงเป็นคณะกรรมการบริหารพรรคการเมืองนั้นต่อไป
และให้สมาชิกซึ่งมีคุณสมบัติและไม่มีลักษณะต้องห้ามตามมาตรา ๒๔
และประสงค์จะเป็นสมาชิกพรรคการเมืองนั้นต่อไป
มีหนังสือแจ้งยืนยันการเป็นสมาชิกต่อหัวหน้าพรรคการเมือง นั้น
พร้อมทั้งแสดงหลักฐานการมีคุณสมบัติและไม่มีลักษณะต้องห้ามตามมาตรา ๒๔
และชำระค่าบำรุงพรรคการเมืองภายในสามสิบวันนับแต่วันที่ ๑ เมษายน ๒๕๖๑ เมื่อพ้นกำหนดระยะเวลาดังกล่าว
สมาชิกผู้ใดมิได้มีหนังสือแจ้งยืนยันการเป็นสมาชิก
ให้เป็นอันพ้นจากสมาชิกของพรรคการเมืองนั้น
และให้พรรคการเมืองแจ้งให้นายทะเบียนพรรคการเมืองทราบภายในสามสิบวันนับแต่วันที่พ้นกำหนดระยะเวลาดังกล่าว

อาศัยอำนาจตามข้อ ๖
แห่งคำสั่งหัวหน้าคณะรักษาความสงบแห่งชาติ ที่ ๕๓/๒๕๖๐ เรื่อง การดำเนินการตามกฎหมายประกอบรัฐธรรมนูญว่าด้วยพรรคการเมือง
ลงวันที่ ๒๒ ธันวาคม พุทธศักราช ๒๕๖๐
เพื่อกำหนดวิธีการรายงานทะเบียนสมาชิกที่ได้ประสงค์และยืนยันการเป็นสมาชิกพรรคการเมืองต่อไป
ตามข้อ ๑ ของคำสั่งดังกล่าว ดังต่อไปนี้

ข้อ ๑  ให้หัวหน้าพรรคการเมืองแจ้งรายชื่อสมาชิกที่ได้ยืนยันการเป็นสมาชิกพรรคการเมืองต่อไปต่อนายทะเบียนพรรคการเมืองภายในวันที่
๓๐ พฤษภาคม ๒๕๖๑ ตามแบบ ๑ ท้ายประกาศนี้ พร้อมบันทึกในรูปแบบโปรแกรม Microsoft office Access หรือ Excel ลงในแผ่น CD-ROM ตามแบบ ๒ ท้ายประกาศนี้

ข้อ ๒  ให้นายทะเบียนสมาชิกพรรคการเมืองจัดทำทะเบียนสมาชิกพรรคการเมืองดังกล่าวให้ตรงตามความเป็นจริงพร้อมทั้งจัดเก็บเอกสารหลักฐานประกอบการแจ้งยืนยันของสมาชิกที่ได้ยืนยันการเป็นสมาชิกต่อหัวหน้าพรรคการเมืองและหลักฐานการชำระเงินค่าบำรุงสมาชิก
ตามแบบ พ.ก. ๙ เก็บรักษาไว้ ณ ที่ตั้งสำนักงานใหญ่ของพรรคการเมือง
เพื่อไว้ใช้เป็นหลักฐานในการตรวจสอบต่อไป

จึงประกาศให้ทราบโดยทั่วกัน

ประกาศ ณ วันที่ ๗ มีนาคม พ.ศ. ๒๕๖๑
พันตำรวจเอก จรุงวิทย์  ภุมมา
นายทะเบียนพรรคการเมือง

[เอกสารแนบท้าย]

๑. แบบบัญชีรายชื่อสมาชิกที่ประสงค์ยืนยันเป็นสมาชิกพรรค.....................
(แบบที่ ๑)
๒. แบบบัญชีรายชื่อสมาชิกที่ประสงค์ยืนยันเป็นสมาชิกพรรค.....................
(แบบที่ ๒)

(ดูข้อมูลจากภาพกฎหมาย)

ปวันวิทย์/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอน ๑๕ ก/หน้า ๑/๑๒ มีนาคม ๒๕๖๑